‘เคทีซี’มั่นใจธุรกิจโต ออกหุ้นกู้1.3หมื่นล.
เคทีซีจ่อออกหุ้นกู้ 2 หมื่นล้านรองรับธุรกิจเติบโตในปี 2559
6 เม.ย. 2558

เคทีซีจ่อออกหุ้นกู้ 2 หมื่นล้านรองรับธุรกิจเติบโตในปี 2559
นายชุติเดช ชยุติ รองประธานเจ้าหน้าที่บริหารอาวุโส สายงานคอร์ปอเรทไฟแนนซ์ บริษัท บัตรกรุงไทย (เคทีซี) เปิดเผยว่า เคทีซีเตรียมเสนอในที่ประชุมสามัญผู้ถือหุ้น วันที่ 23 เม.ย.นี้ ขออนุมัติวงเงินการออกหุ้นกู้ไม่เกิน 2 หมื่นล้านบาท เนื่องจากวงเงิน 3 หมื่นล้านบาท ที่เคยขออนุมัติครั้งสุดท้ายเมื่อปี 2555 จะเหลือเพียง 3,000 ล้านบาท
ทั้งนี้ บริษัทเตรียมออกหุ้นกู้ 1.2-1.3 หมื่นล้านบาท ภายในไตรมาส 3 ของปีนี้ เชื่อมั่นว่าหุ้นกู้ของเคทีซีจะได้รับการตอบรับที่ดีจากนักลงทุน เพราะขณะนี้เริ่มมีการสอบถามกันเข้ามามากถึงการออกหุ้นกู้ในครั้งต่อไป สะท้อนถึงความมั่นใจในบริษัท 
สำหรับเงินที่ได้จะนำมารีไฟแนนซ์หุ้นกู้เดิมที่จะครบกำหนดปีนี้ราว 7,000 ล้านบาท และรองรับการเติบโตของธุรกิจในช่วงครึ่งปีหลัง และผลจากการที่ธนาคารแห่งประเทศไทยลดดอกเบี้ยนโยบายลง 0.25% และการจัดอันดับความน่าเชื่อถือที่ดีขึ้น คาดว่าดอกเบี้ยหุ้นกู้ที่จะออกใหม่ จะระดมทุนได้ต่ำกว่าเดิม โดยต้นทุนการระดมเงินที่สำคัญของเคทีซีมาจากการออกหุ้นกู้ ส่วนภาพรวมต้นทุนทางการเงินในปีนี้จะปรับลดลงราว 0.1% มาอยู่ที่ 4.3% เมื่อเทียบกับปี 2556 ที่ต้นทุนการเงินอยู่ที่ 4.4%